b'\n_START_ARTICLE_\nEdvard Vaupoti\xc4\x8d\n_START_SECTION_\n\xc5\xbdivljenje\n_START_PARAGRAPH_\nEdvard Vaupoti\xc4\x8d je bil rojen leta 1881 v Vidmu ob \xc5\xa0\xc4\x8davnici (sedaj Sveti Jurij ob \xc5\xa0\xc4\x8davnici) v hi\xc5\xa1i, kjer je bila v \xc4\x8dasu Jugoslavije tudi gostilna in posojilnica. Njegov o\xc4\x8de Franc je bil ugleden in bogat va\xc5\xa1\xc4\x8dan, gostilni\xc4\x8dar, mesar, po\xc5\xa1tni uradnik, prvi predsednik prostovoljnega gasilskega dru\xc5\xa1tva in vodja Dru\xc5\xa1tva kme\xc4\x8dkih fantov in deklet (1925\xe2\x80\x931941). Pri Koro\xc5\xa1akovih v Sv. Juriju ob \xc5\xa0\xc4\x8davnici se nahaja Vaupoti\xc4\x8deva stiskalnica iz leta 1735 (verjetno je najstarej\xc5\xa1a v okolici). Danes je v pritli\xc4\x8dju Vaupoti\xc4\x8deve hi\xc5\xa1e muzej borcev generala Maistra._NEWLINE_Mnogi slovenski \xc4\x8dastniki si delijo zasluge za uspe\xc5\xa1en zaklju\xc4\x8dek bojev za severno mejo. Ti so \xc5\xa1e pred samim razpadom Avstro-Ogrske in njene vojske prikrito agitirali za osvoboditev izpod avstro-ogrskega jarma in za zdru\xc5\xbeitev z ostalimi ju\xc5\xbenoslovanskimi narodi. Med njimi je pomembno mesto zavzemal stotnik Edvard Vaupoti\xc4\x8d, ki je bil prisoten na 26. Strelskem polku v za\xc4\x8detku 1917. leta na tirolski fronti. Zgodovinske zasluge za razoro\xc5\xbeitev nem\xc5\xa1kega Schutzwehra med drugim pripadajo prav stotniku Edvardu Vaupoti\xc4\x8du, ki je kot referent za varnostno-obve\xc5\xa1\xc4\x8devalne zadeve pravo\xc4\x8dasno izvedel za na\xc4\x8drtovani prevrat, pa tudi za odli\xc4\x8dno pripravljeno in izvedeno akcijo (23. novembra 1918), ko je bila nem\xc5\xa1ka\xc2\xa0\xc2\xbbzelena garda\xc2\xab\xc2\xa0razoro\xc5\xbeena in njeni pripadniki (okrog 6000) so bili napoteni domov._NEWLINE_Po upokojitvi sta zakonca Vaupoti\xc4\x8d \xc5\xbeivela v hi\xc5\xa1i v Mariboru, katero sta opremila z baro\xc4\x8dnim pohi\xc5\xa1tvom. Zdaj\xc5\xa1nji lastniki so hi\xc5\xa1o prenovili, obdr\xc5\xbeali pa so dragoceno francosko pohi\xc5\xa1tvo in nekaj osebnih predmetov podpolkovnika Vaupoti\xc4\x8da. Potomcev Vaupoti\xc4\x8da nista imela.'